**РЕШЕНИЕ № ПВ – 124 -ПР/2014 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал. 1 и ал. 5 от *Закона за опазване на околната среда*(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал. 1 и ал.2 от Наредбата за ОС и становище от РЗИ Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**/ИП/: “**Изграждане на летателна площадка с дължина 1036м.**“, което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Mестоположение:** в имоти № 17806.18.806 и 17806.18.111, землище на с. Граф Игнатиево, община «Марица»

Възложител: Г.Бъневи

**Характеристика на инвестиционното предложение /ИП/:**

Инвестиционното предложение предвижда обособяване на летателна площадка - самолетна писта за селскостопански и малки самолети с тревна настилка с дължина 1036м. и ширина 85м. Ще се обособят и няколко открити площадки за товаро-разтоварна дейност, съобразно вида на полета и предполетно обслужване на техниката. Охрана, ограждане на обекта и т.н. – съгласно изискванията на нормативната уреда. Летателните площадки се използват за обслужване на нетърговски полети с въздухоплавателни средства с максимална излетна маса под 5700 кг. Ограничението за максимална излетна маса не се отнася за вертолети.

При експлоатацията на ИП ще се използва питейно-битова вода за работещите, доставена от специализирана фирма.

Отпадъчни води от битово-фекален характер – във водоплътна яма. При изпълнението на проекта не се създава нова и не се променя съществуващата пътна инфраструктура. До обекта ще има достъп, чрез съществуващ общински път.

Инвестиционното предложение попада в обхвата на т.10, буква „г” от Приложение № 2 на Закона за опазване на околната среда (ДВ бр.91 /2002 год.) и чл.2, ал.1, т. 1 от Наредбата за ОС

Площадката на ИП **не попада** в границите на защитени зони по смисъла на Закона за биологичното разнообразие /ЗБР/ от мрежата „Натура 2000”. Най-близката защитена зона е BG 0000444 „Река Пясъчник”, включена в списъка на защитените зони за опазване на природните местообитания и дивата флора и фауна, приета от МС с Решение № 122/02.03.2007г. (ДВ бр. 21/2007 г.). Предвид местоположението и характера на инвестиционното предложение, извършената преценка за вероятната степен на отрицателно въздействие определя, че **няма вероятност** от значително отрицателно въздействие върху видовете, предмет на опазване в защитената зона.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Предвижда се на площадката да бъдат осигурени временни мобилни съоръжения (подвижен фургон за управление на полетите и предполетна подготовка на екипажите, подвижна тоалетна). Ще се осигурят всички необходими условия, свързани с предполетно или следполетно обслужване на въздухоплавателните средства. Самолетната писта за селскостопански и малки самолети ще бъде с тревна настилка и с дължина 1036м, ширина 85м, включваща и необходимите сервитутни ивици. Изграждане на периметрова ограда - съгласно нормативните изисквания. Ще се предвидят съоръженията за навигация и управление на авиационната техника, с които ще се обслужват полетите, както и технологично необходимите им площи. Сертифицирането на летателната площадка е свързано с изпълнение на изискването за осигуряване наличието на подвижно аварийноспасително и противопожарно оборудване (високопроходим автомобил с пожарогасители и други средства).

* В хода на строителството и експлоатацията на обекта не се предполага значително замърсяване и дискомфорт на околната среда. При строителството се очаква известно шумово натоварване на околната среда. То ще бъде минимално, локализирано в рамките на ограничен район.
* Не се налага промяна на съществуващата или изграждане на нова пътна инфраструктура.
* Не се очаква замърсяване на околната среда, което да е над определените норми за допустими емисии по отношение на атмосферния въздух, почвите, водите и шума.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* Имоти № 17806.18.806 и № 17806.18.111, местност „Велийски кладенец“, землище на с. Граф Игнатиево, Община „Марица“, с площ от 111.355 дка, с настоящ начин на трайно ползване: нива. Отдалечеността на летателната площадка от населени места и характеристиките на използваните леки самолети позволява да се направи прогнозата, че експлоатацията на площадката няма да повлияе върху здравнохигиенните параметри на територията.
* Реализацията на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие и не се очаква да настъпи значително въздействие върху компонентите на околната среда.
* Инвестиционното предложение ще се осъществи извън границите на защитени територии, съгласно Закона за защитените територии.
* Не се очаква засягане на качествата и регенеративната способност на природните ресурси в района.

**III. Способността за асимилация на екосистемата в естествената околна среда**:

* Естеството на развиваната на площадката дейност не предполага емисии във води, въздух и почви, включително генериране на шум и отпадъци, в количества, които да окажат пряко или косвено негативно въздействие върху ключови елементи на зоната, респективно върху видовете, предмет на опазване.
* Реализирането на инвестиционното предложение не дава основания за предположения за кумулиране на такива въздействия, които да окажат значително безпокойство на видовете животни, предмет на опазване в зоната, което да доведе до негативни изменения в структурата и функциите на популациите им.

**IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на строителството и експлоатацията на инвестиционното предложение е ограничен и локален в рамките на имота.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде локално и дълготрайно, съгласно срока на експлоатацията му.
* С писмо изх. № 6521/24.10.2014 г. РЗИ- Пловдиве определила липсата на здравен риск при реализация на инвестиционното намерение.

**V. Обществен интерес към предложението за строителство, дейности или технологии :**

Възложителят е известил за своето инвестиционно предложение кметовете на Община Марица и кметство с. Граф Игнатиево, както и засегнатото население чрез обяви на информационно табло. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд–Пловдив в 14-дневен срок от съобщаването му на заинтересованите лица и организации по реда на Административно-процесуалния кодекс.**

**ТАМЕР БЕЙСИМОВ 12.11.2014г.** *Директор на РИОСВ - Пловдив*